**РЕПУБЛИКА СРПСКА**

**НАРОДНА СКУПШТИНА**

**З А П И С Н И К**

**са свечане сједнице Народне скупштине Републике Српске,**

**одржане дана 14. априла 2016. године у Бањој Луци**

Свечана сједница Народне скупштине Републике Српске одржана је 14. априла 2016. године у Бањој Луци.

Предсједник Народне скупштине Републике Српске г. Недељко Чубриловић, отворио је Свечану сједницу и поздравио:

* предсједницу парламента Републике Србије гђу Мају Гојковић;
* амбасадора Републике Српске;
* конзула Републике Србије у БиХ;
* предсједника Вијећа народа гђу Наду Тешановић;
* предсједника Уставног суда Републике Српске г. Џерарда Селмана.
* Потом је предсједник Народне скупштине поздравио све остале акредитоване организације и госте, као и представнике средстава јавног информисања.

Констатовано је да су одсуство са сједнице најавили народни посланици: г. Драган Галић, г. Зоран Пологош, гђица Ивана Ловрић, гђа Слађана Николић, г. Драгомир Васић, г. Синиша Илић, г. Бранко Бутулија, г. Никола Гаврић, г. Златко Максимовић, г. Горан Ђорђић и г. Маринко Божовић.

Прешло се на утврђивање приједлога дневног реда свечане сједнице Народне скупштине Републике Српске, како није било пријављених за расправу приступило се изјашњавању о истом.

Скупштина се изјаснила о приједлогу дневног реда.

**ДНЕВНИ РЕД**

1. Обраћање предсједнице Народне скупштине Републике Србије Маје Гојковић

*(71 народни посланик је гласао ''за'', нико није гласао “против'', нико се није ''уздржао'' од гласања)*

Усвојен је дневни ред Свечане сједнице Народне скупштине Републике Српске.

Предсједница Народне скупштине Републике Србије се обратила народним посланицима сљедећим говором:

*''Захваљујем председниче.*

*Поштовани председниче Народне скупштине г. Чубриловићу, уважени народни посланици, даме и господо,*

*Увек је задовољство посетити Бањалуку и Републику Српску, а посебна је част када то чините испред институције свих грађана Републике Србије, Народне скупштине, дајући тако допринос развоју ближих и чвршћих односа Србије и Републике Српске.*

*Између Србије и Републике Српске, као што знате, одувек је активна сарадња и то на основу Споразума о успостављању специјалних и паралелних односа који смо потписали 2007. године. То нам је омогућило да већ следеће године наша два парламента приликом обележавања постојања шеснасте годишњице постојања Републике Српске овде у Бањалуци, 9. јануара 2008. потпишу Протокол о парламентарној сарадњи.*

*Сусретима наших парламентараца и сарадњом скупштинских радних тела у тринаест важних области, две скупштине испуњавају обавезе и циљеве из Споразума о успостављању специјалних паралелних односа.*

*У складу са овим споразумом, та сарадња је усмерена ка друштвеном и привредном развоју Србије и Републике Српске, као и БиХ и региона у целини.*

*Оквир за сарадњу два парламента постоји, а у наредном периоду потребно је да додатно интензивирамо сарадњу и тај оквир испунимо још конкретнијим садржајем. Важно је да радимо на постављеним темељима и дамо законодавну подршку пројектима наших влада, јер знамо колики значај Република Српска за Србију и Србија за Републику Српску имају.*

*Поштовани посланици, желим да нагласим да је Споразум са Народном скупштином Републике Српске први парламентарни споразум који је Народна скупштина Србије потписала 2008. године. У међувремену Србија је потписала значајан број споразума о сарадњи и са другим парламентима, али са Српском имамо најдужу праксу институционалне парламентарне сарадње.*

*Подсјетићу вас да смо до сада реализовали дванаест сусрета предсједника парламената и седам састанака одбора, и то за Европске интеграције, Економски развој, Правосуђе и управу, Дијаспору, Одбрану и безбедност и Контролу служби безбедности као једну значајну посету, чак седам одбора Народне скупштине Републике Српске који су одржали одвојене седнице са одборима Скупштине Републике Србије. На основу овога видљив је значај који оба парламента придају нашој сарадњи.*

*Ипак, желим да нагласим да још увек постоји велики потенцијал за даље интензивирање који морамо да искористимо и уверена сам да ће и нови сазив Скупштине Србије наставити овај посао, јер као што знате моја посета Бањалуци у својству председнице Народне скупштине последња је у овом мандату. И управо то што смо рад у овом скупштинском сазиву заокружили овом посетом сведочи и о томе колики значај дајемо сарадњи са парламентом Републике Српске.*

*Уважени парламентарци, сматрам да је један од главних циљева рада наших парламената, да морамо да унапредимо живот грађана са обе стране реке Дрине.*

*Само јаке и стабилне демократске институције могу да буду гаранција квалитетног и сигурног живота сваког појединца. Зато, ови наши напори унапређења законодавства, морају да буду усмерени ка постизању бољег економског оквира привредног амбијента, могућности за запошљавање, посебно младих, бољих услова рада и слободне тржишне утакмице.*

*На такав начин и наши парламенти ће бити у функцији подстицања привредног раста веће трговинске размјене Србије и Српске као и БиХ у целини.*

*Даме и господо, показали смо да будемо спремни једни уз друге онда кад је тешко. Тако је било у многим ситуацијама, а поменући само заједничке напоре у санирању последица катастрофалних поплава које су 2014. године погодиле читав регион, и то заједништво што наши грађани и у Репубилици Српској и у Србији желе да виде.*

*Зато је важно што смо заједно успели да обновимо Основну школу „Србија“ у Црквинама код Шамца, која је потупно страдала у поплавама те 2014. године.*

*Уверена сам да ће бити још заједничких школа и спортских дворана, и да ће грађани Републике Српске бити још задовољнији оним што Србија одваја у складу, наравно, с оним са чим ми располажемо.*

*Од свих речи које ми политичари изговоримо, за наше грађане су важнија дела која оставимо, било да је то нека нова школа, Андрићев институт, изграђени путеви.*

*Поштовани посланици, желим да укажем на оно што сам убеђена да је најважније за наше грађане, досадашња економска сарадња и привредна размена Србије и Српске на завидном ниову и представља добру основу да се она и даље увећава.*

*Сматарм да ће актуелни инфраструктурни, енергетски пројекти, на којима раде наше две владе, значајно допринети унапређењу привредне сарадње. Упрво то треба да буде приоритет у наредном периоду, реализација што више конкретнијих пројеката који ће се позитивно одразити на даљи привредни раст и стандард наших грађана.*

*Трговинске везе са Републиком Српском се посебно истичу у том оквиру сарадње са БиХ, као једним од најзначајних спољно-трговинских партнера Србије.*

*Република Српска највише робе увози из Србије и највише своје робе, после Италије, пласира на Српском тржишту, а Србија је највећи инвеститор управо овдје.*

*Судећи по потенцијалима и обостраном интересовању привредника, обим међусобне трговине и улагања, али и квалитет у смислу успостављања и виших облика сарадње, као што су заједнички пројекти, удружени наступ на трећим тржишта, могли би и морају да буду знатно већи.*

*Наше фирме појединачно имају релативно скромне ресурсе, да би биле озбиљнији конкуренти развијеним компанијама у свијету, међутим, удружени можемо много боље да искористимо компаративне предности и ојачамо нашу конкурентску способност.*

*Даме и господо, наше компаније доста очекују од реализације заједничких инфраструктурних и развојних пројеката договорених на ниову наше две владе, као што је Пројекат Подриње, којим је обухваћена 31 локална самоуправа из Републике Српске и Србије.*

*Важно је да у наредном периоду видимо како да убразамо рад на путним везама између Српске и Србије, пре свега пут ка Бијељини и Вишеграду, као и да се заврше радови на мосту Братунац-Љубовија.*

*Сматрамо да ће изградња путева на којима заједно радимо, додатно да приближи Србију и Српску као и Србију и БиХ. Наравно, за већи прилив инвестиција и за привредни развој не само у Србији и Републици Српској већ и у БиХ и региону, важна је стабилност, како економска тако и политичка и то стабилност, наглашавам, читавог нашег региона.*

*Поштовани посланици, управо то је оно зашто се залажемо свим својим снагама, чувањем мира, стабилности и просперитета, кроз поштовање Дејтонског мировног споразума, и јачање веза грађана Србије и Српске, блискости и пријатељства која узајамно осећамо и за које желимо да подстакну читав регион на снажнију сарадњу и разумевање.*

*Та снажнија сарадња и разумевање у име окретања ка будућности и слободног развоја сваког посебно и региона у цијелини, је главни циљ на коме неуморно данас ради Влада Републике Србије, на челу са предсједником Владе г. Александром Вучићем.*

*Способност да се саосећамо са другима и у губитку и у радости успеха је најбоља основа за јачање поштовања, поверења и сарадње, а то је кључ за успех свих нас.*

*Зато очување трајног мира и стабилности у региону мора да буде први и основани циљ свих нас заједно.*

*Поштовани предсједниче, даме и господо, поштовани посланици и посланице, закључила бих ово обраћање вама, представницима грађана Републике Српске, Србија поштује територијлни интегритет БиХ, у складу са Дејтонским мировним споразумом.*

*Србија ће јасно, чврсто и недвосмислено увек бити уз Републику Српску и Република Српска никада неће бити сама.*

*Хвала вам на вашој пажњи.*

На крају се предсједник Народне скупштине Републике Српске г. Недељко Чубриловић захвалио гђи Маји Гојковић.

Овим је предсједник Народне скупштине Републике Српске закључио Свечану сједницу.

Саставни дио овог записника је Тонски запис Свечане сједнице Народне скупштине Републике Српске.

**ГЕНЕРАЛНИ СЕКРЕТАР ПРЕДСЈЕДНИК**

**НАРОДНЕ СКУПШТИНЕ НАРОДНЕ СКУПШТИНЕ**

***Марко Аћић Недељко Чубриловић***